พาราสาวะถี
การมีเนติบริกรระดับศรีธนญชัยเรียกพี่ไว้ข้างกายมันดีเลิศอย่างนี้นี่เอง การแปรสภาพบังคับใช้กฎหมายสำคัญจึงไม่ใช่ปัญหาและถือเป็นประโยชน์มหาศาลสำหรับผู้นำเผด็จการสืบทอดอำนาจ เช่น กรณีพ.ร.ก.ฉุกเฉิน ที่มีแนวโน้มว่าจะยังคงบังคับใช้ต่อไปหลังจะสิ้นสุดการต่ออายุคำรบสองในสิ้นเดือนมิถุนายนนี้ โดยที่การเสนอของฝ่ายความมั่นคงล่าสุดคือ ทดลองเลิกเคอร์ฟิวเป็นระยะเวลา 15 วันโดยที่ยังใช้พ.ร.ก.ฉุกเฉินต่อไป
11 มิ.ย. 2563

อรชุน
การมีเนติบริกรระดับศรีธนญชัยเรียกพี่ไว้ข้างกายมันดีเลิศอย่างนี้นี่เอง การแปรสภาพบังคับใช้กฎหมายสำคัญจึงไม่ใช่ปัญหาและถือเป็นประโยชน์มหาศาลสำหรับผู้นำเผด็จการสืบทอดอำนาจ เช่น กรณีพ.ร.ก.ฉุกเฉิน ที่มีแนวโน้มว่าจะยังคงบังคับใช้ต่อไปหลังจะสิ้นสุดการต่ออายุคำรบสองในสิ้นเดือนมิถุนายนนี้ โดยที่การเสนอของฝ่ายความมั่นคงล่าสุดคือ ทดลองเลิกเคอร์ฟิวเป็นระยะเวลา 15 วันโดยที่ยังใช้พ.ร.ก.ฉุกเฉินต่อไป
คำอธิบายจาก วิษณุ เครืองาม คงจะช่วยลดกระแสต่อต้านและคงจะหักล้างเสียงวิจารณ์จากฝ่ายที่เรียกร้องให้ยกเลิกได้ไม่น้อย เมื่อเนติบริกรรายนี้บอกว่าพ.ร.ก.ฉุกเฉินมีผล 6 ประการ ตามมาตรา 9 ในการใช้ควบคุมได้ผลจากช่วงของการผ่อนปรนระยะที่ 3 ที่ผ่านมา หากไม่ต้องการใช้หมดทั้ง 6 ประการ จะยกเลิกไป 4-5 ประการ เช่น เคอร์ฟิว การห้ามชุมนุม การไปในสถานที่ต่าง ๆ ก็ได้ แต่พ.ร.ก.ยังคงไว้ หรือมิเช่นนั้นจะเลิกประกาศสถานการณ์ก็ได้
คำอธิบายต่อมาคือ ตัวพ.ร.ก.ฉุกเฉินเป็นแม่ ส่วนประกาศสถานการณ์เป็นลูก และข้อกำหนดที่ออกมา เช่น เคอร์ฟิว คือหลาน หากจะยกเลิกประกาศก็อาจจะทำให้ข้อกำหนดไปด้วยกันก็ได้ ชี้แนะกันถึงขนาดนี้ฝ่ายที่ต่อต้านย่อมหมดหนทางที่จะหาเหตุมาหักล้าง แต่ขึ้นอยู่กับฝ่ายจัดการจะเสนอแนวทางและนำไปสู่การปฏิบัติได้อย่างไร เพราะท้ายที่สุด หากเกิดความเคลื่อนไหวใดที่มีผลกระทบต่อรัฐบาล ท่านผู้นำก็จะได้ออกตัวว่า โดยนโยบายได้สั่งการไปแล้วแต่การปฏิบัติตามกฎหมายเป็นเรื่องของเจ้าหน้าที่
มาถึงนาทีนี้ คงจะหาช่องเพื่อทำให้เกิดการผ่อนคลายในการใช้ชีวิตประจำวัน โดยมีเป้าหมายสำคัญคือให้เกิดการฟื้นตัวทางเศรษฐกิจ หากประชาชนลดความเดือดร้อนจากความอดอยาก หิวโหยได้ นั่นมันหมายถึงเสถียรภาพ ความมั่นคงของท่านผู้นำและคณะ ขณะเดียวกัน ก็จะทำให้การขับเคลื่อนใช้เงินกู้ 4 แสนล้านบาทเพื่อการฟื้นฟูหลังสถานการณ์โควิด-19 มีแนวโน้มที่จะประสบความสำเร็จตามมาด้วย เพียงแต่ว่าจะต้องกำชับและตรวจสอบกันหนักหน่วงเรื่องของความโปร่งใสในการดำเนินการนั่นเอง
ส่วนมาตรการผ่อนปรนในระยะที่ 4 ที่ต้องกั๊กกันไว้ถึงเฟส 5 ก็เพื่อที่จะได้มีเวลาประเมินว่า กิจการ กิจกรรมที่มีความเสี่ยงสูง เช่น เปิดเรียนแล้ว หรือให้สามารถดื่มเครื่องดื่มแอลกอฮอล์ในร้านอาหารได้ เหล่านี้จะมีโอกาสทำให้เกิดการแพร่ระบาดของเชื้อโควิด-19 ได้มากน้อยเพียงใด หากผ่านพ้นช่วงเวลา 14 วันหลังจากนี้ไปได้ โดยตัวเลขผู้ป่วยใหม่ในประเทศไม่ได้เพิ่มหรือเป็นศูนย์ กลุ่มสุดท้ายอย่างพวกผับ บาร์และอาบอบนวด ก็จะได้รับอานิสงส์ตรงนี้ทันที
สำหรับข้อกังวลเรื่องความเคลื่อนไหวทางการเมืองอันเนื่องมาจากกลุ่มต่อต้านการสืบทอดอำนาจหรือขบวนการของนักเรียน นิสิต นักศึกษานั้น ช่วงเวลานี้ยังไม่ใช่จังหวะที่เหมาะสมในการจะระดมพล เนื่องจากแนวร่วมอันหมายถึงคนส่วนใหญ่ ยังใจจดใจจ่อกับการทำให้ตัวเองและครอบครัวมีอยู่ มีกิน ไม่เดือดร้อนในสถานการณ์วิกฤติเฉพาะหน้านี้ไปก่อน เรื่องทางการเมืองจึงเป็นมิติอันเกี่ยวเนื่องกับปัญหาภายในพรรคการเมืองแต่ละพรรคโดยตรง
จากที่ถูกมองว่ามีเพียงพรรคสืบทอดอำนาจพรรคเดียวที่เกิดแรงกระเพื่อม และนำมาซึ่งความเปลี่ยนแปลง โดยมีการวางปฏิทินของการเลือกคณะกรรมการบริหารพรรคชุดใหม่ไว้แล้วว่าจะเกิดขึ้นในวันที่ 3 กรกฎาคมนี้ ไม่ต้องไปพูดถึงว่าจะเกิดการพลิกล็อกกลุ่มที่ถูกเขี่ยจะฟื้นคืนชีพ เพราะเป็นไปไม่ได้ ในเมื่อพี่ใหญ่เดินเกมเต็มสูบขนาดนี้ ทุกอย่างต้องเป็นไปตามนั้น อยู่เพียงแค่ว่า หน้าตาของกรรมการบริหารที่จะร่วมคณะนั้นจะออกมาเป็นแบบไหนเท่านั้นเอง
หากได้เห็นโฉมหน้าค่าตากันแล้ว มันจะบ่งบอกถึงงานการเมืองในสภา จะดำเนินไปด้วยความเรียบร้อย ถ้อยทีถ้อยอาศัยกับพรรคฝ่ายค้านหรือยิ่งทำให้สถานการณ์ตึงเครียด นอกจากนั้น มันยังจะฉายภาพไปถึงการปรับครม.ที่จะเกิดขึ้นด้วย โดยที่ขณะนี้ก็พบว่าซีกของฝ่าย 4 กุมารที่สะสมกระสุนและเสบียงไว้ไม่น้อย พยายามที่จะเจรจาต่อรองกับบรรดาส.ส.กลุ่มเป้าหมายเพื่อให้มาเป็นฐานในการค้ำยันอำนาจสำหรับการอยู่ต่อในรัฐบาลเรือเหล็ก
เพราะความหวังเรื่องการปกครองภายในพรรคสืบทอดอำนาจนั้นมันไม่มีทางเป็นไปได้อีกแล้ว จึงเหลือแค่การมีฐานเสียงไว้เพื่อต่อรองในการอยู่ในอำนาจต่อไปเท่านั้น อย่างไรก็ตาม มีการมองกันภายในว่าหากเลือกที่จะก้าวไปในอนาคต บรรดานักเลือกตั้งที่ทำตัวเป็นเสือหิวเสือโหยทั้งหลายก็ต้องคิดหนัก เนื่องจากการบุกตะลุยของพี่ใหญ่ในรอบนี้ ถือเป็นการส่งซิกให้คนในพรรคและนอกพรรคได้รู้ พร้อมสู้สุดตัวในการเลือกตั้งครั้งหน้า ประเภทกระเป๋าหนักเท่าไหร่เท่ากัน
ดังนั้น เกมภายในพรรคสืบทอดอำนาจจึงไม่มีอะไรต้องอ่านกันให้ซับซ้อน ส่วนพรรคร่วมรัฐบาลอย่างที่บอกหากจะมีปัญหาก็คือประชาธิปัตย์ อย่างที่เห็นประเด็นความเคลื่อนไหวของการเข้าชื่อเพื่อจะทำตามอย่างพรรคสืบทอดอำนาจ คิดได้แต่ไม่ควรทำ เพราะการแบ่งแยกที่เกิดขึ้นหลังการเลือกตั้งหัวหน้าพรรคครั้งที่ผ่านมา มันชัดเจนว่าใครพวกไหนและขยับกันอย่างไร นั่นจึงเป็นที่มาของคำขู่ที่ว่าจะไม่ส่งลงสมัครส.ส.ในสมัยหน้า ไม่เพียงเท่านั้นยังมีความพยายามจะไปลากเอา อภิสิทธิ์ เวชชาชีวะ มาเอี่ยวอีกต่างหาก
ถือเป็นความสามารถเฉพาะพรรค พรรคอื่นห้ามเลียนแบบ ซึ่งก็ไม่ได้มีอะไรลึกลับ เมื่อมีการขยับจากพรรคแกนนำรัฐบาลโดยมีปลายทางที่การปรับครม. คนที่อยากเป็นรัฐมนตรีในพรรคเก่าแก่ก็ต้องแสดงท่าทีกันบ้าง เพียงแต่นาทีนี้เมื่อทุกอย่างเปลี่ยนไป คนที่อยู่ในอำนาจไม่อยากออก คนอยากเข้าจึงต้องทำทุกวิถีทาง แต่สุดท้ายก็หักดิบกันได้เหมือนคราวลงมติร่วมรัฐบาล เพียงแต่หนนี้ไม่ได้มองถึงอนาคตกันเท่าไหร่ ขอใช้ประโยชน์จากความเป็นรัฐบาลกันให้เต็มที่ก่อน เพราะดักดานเป็นฝ่ายค้านกันมานาน
ฟากเพื่อไทยพรรคใหญ่ของฝ่ายค้าน สิ่งที่ปรากฏเป็นข่าวเพียงเพื่อให้คนที่อึดอัดได้ระบายกันก็เท่านั้น เรื่องการแยกตัวแตกวงไม่ใช่คิดแล้วก็ทำกันตามอำเภอใจ ลองพิจารณารายชื่อบุคคลที่ปรากฏเป็นข่าว ส่วนใหญ่ล้วนแต่ใกล้ชิดหรือเคยใกล้ชิดคนแดนไกลกันทั้งนั้น เมื่อโจทย์ของการเลือกตั้งยังเป็นไปภายใต้กติกาเดิม “การรวมกันไปตาย” ย่อมไม่ใช่วิธีของนักบริหารอย่าง ทักษิณ ชินวัตร แนวทาง “แยกกันไปโต” จึงเป็นสิ่งที่ต้องทำ เว้นเสียแต่ว่าจะมีการแก้รัฐธรรมนูญสำเร็จนั่นค่อยว่ากันอีกทีซึ่งไม่น่าจะมีทางเป็นไปได้